唐代诗人李世民, 唐太宗李世民(599年-649年),唐朝第二位皇帝,在位23年,年号贞观。名字取意“济世安民”,陇西成纪人(今甘肃天水市秦安县)。唐太宗李世民不仅是著名的政治家、军事家,还是一位书法家和诗人。唐太宗开创了著名的贞观之治,被各族人民尊称为天可汗,为后来唐朝全盛时期的开元盛世奠定了重要基础,为后世明君之典范。庙号太宗,谥号文武大圣大广孝皇帝,葬于昭陵。 守岁 - 唐代·李世民 暮景斜芳殿,年华丽绮宫。 寒辞去冬雪,暖带入春风。 阶馥舒梅素,盘花卷烛红。 共欢新故岁,迎送一宵中。 元日 - 唐代·李世民 高轩暧春色,邃阁媚朝光。 彤庭飞彩旆,翠幌曜明珰。 恭己临四极,垂衣驭八荒。 霜戟列丹陛,丝竹韵长廊。 穆矣熏风茂,康哉帝道昌。 继文遵后轨,循古鉴前王。 草秀故春色,梅艳昔年妆。 巨川思欲济,终以寄舟航。 咏雨 - 唐代·李世民 罩云飘远岫,喷雨泛长河。 低飞昏岭腹,斜足洒岩阿。 泫丛珠缔叶,起溜镜图波。 濛柳添丝密,含吹织空罗。 望雪 - 唐代·李世民 冻云宵遍岭,素雪晓凝华。 入牖千重碎,迎风一半斜。 不妆空散粉,无树独飘花。 萦空惭夕照,破彩谢晨霞。 赐萧瑀 - 唐代·李世民 疾风知劲草,板荡识诚臣。 勇夫安识义,智者必怀仁。 咏雨·其二 - 唐代·李世民 和气吹绿野, 梅雨洒芳田。 新流添旧涧, 宿雾足朝烟。 雁湿行无次, 花沾色更鲜。 对此欣登岁, 披襟弄五弦。 饮马长城窟行 - 唐代·李世民 塞外悲风切, 交河冰已结。 瀚海百重波, 阴山千里雪。 迥戍危烽火, 层峦引高节。 悠悠卷旆旌, 饮马出长城。 寒沙连骑迹, 朔吹断边声。 胡尘清玉塞, 羌笛韵金钲。 绝漠干戈戢, 车徒振原隰。 都尉反龙堆, 将军旋马邑。 扬麾氛雾静, 纪石功名立。 荒裔一戎衣, 灵台凯歌入。 赋尚书 - 唐代·李世民 崇文时驻步, 东观还停辇。 辍膳玩三坟, 晖灯披五典。 寒心睹肉林, 飞魄看沉湎。 纵情昏主多, 克己明君鲜。 灭身资累恶, 成名由积善。 既承百王末, 战兢随岁转。 还陕述怀 - 唐代·李世民 慨然抚长剑, 济世岂邀名。 星旗纷电举, 日羽肃天行。 遍野屯万骑, 临原驻五营。 登山麾武节, 背水纵神兵。 在昔戎戈动, 今来宇宙平。 执契静三边 - 唐代·李世民 执契静三边, 持衡临万姓。 玉彩辉关烛, 金华流日镜。 无为宇宙清, 有美璇玑正。 皎佩星连景, 飘衣云结庆。 戢武耀七德, 升文辉九功。 烟波澄旧碧, 尘火息前红。 霜野韬莲剑, 关城罢月弓。 钱缀榆天合, 新城柳塞空。 花销葱岭雪, 縠尽流沙雾。 秋驾转兢怀, 春冰弥轸虑。 书绝龙庭羽, 烽休凤穴戍。 衣宵寝二难, 食旰餐三惧。 翦暴兴先废, 除凶存昔亡。 圆盖归天壤, 方舆入地荒。 孔海池京邑, 双河沼帝乡。 循躬思励己, 抚俗愧时康。 元首伫盐梅, 股肱惟辅弼。 羽贤崆岭四, 翼圣襄城七。 浇俗庶反淳, 替文聊就质。 已知隆至道, 共欢区宇一。 句 - 唐代·李世民 雪耻酬百王,除凶报千古。 昔乘匹马去,今驱万乘来。 近日毛虽暖,闻弦心已惊。 赋得浮桥 - 唐代·李世民 岸曲非千里, 桥斜异七星。 暂低逢辇度, 还高值浪惊。 水摇文鹢动, 缆转锦花萦。 远近随轮影, 轻重应人行。 琵琶 - 唐代·李世民 半月无双影, 全花有四时。 摧藏千里态, 掩抑几重悲。 促节萦红袖, 清音满翠帷。 驶弹风响急, 缓曲钏声迟。 空馀关陇恨, 因此代相思。 初晴落景 - 唐代·李世民 晚霞聊自怡, 初晴弥可喜。 日晃百花色, 风动千林翠。 池鱼跃不同, 园鸟声还异。 寄言博通者, 知予物外志。 赐房玄龄 - 唐代·李世民 太液仙舟迥,西园引上才。 未晓征车度,鸡鸣关早开。 咏司马彪续汉志 - 唐代·李世民 二仪初创象, 三才乃分位。 非惟树司牧, 固亦垂文字。 绵代更膺期, 芳图无辍记。 炎汉承君道, 英谟纂神器。 潜龙既可跃, 逵兔奚难致。 前史殚妙词, 后昆沉雅思。 书言扬盛迹, 补阙兴洪志。 川谷犹旧途, 郡国开新意。 梅山未觉朽, 谷水谁云异。 车服随名表, 文物因时置。 凤戟翼康衢, 銮舆总柔辔。 清浊必能澄, 洪纤幸无弃。 观仪不失序, 遵礼方由事。 政宣竹律和, 时平玉条备。 文囿雕奇彩, 艺门蕴深致。 云飞星共流, 风扬月兼至。 类禋遵令典, 坛壝资良地。 五胜竟无违, 百司诚有庇。 粤予承暇景, 谈丛引泉秘。 讨论穷义府, 看核披经笥。 大辨良难仰, 小学终先匮。 闻道谅知荣, 含毫孰忘愧。 正日临朝 - 唐代·李世民 条风开献节, 灰律动初阳。 百蛮奉遐赆, 万国朝未央。 虽无舜禹迹, 幸欣天地康。 车轨同八表, 书文混四方。 赫奕俨冠盖, 纷纶盛服章。 羽旄飞驰道, 钟鼓震岩廊。 组练辉霞色, 霜戟耀朝光。 晨宵怀至理, 终愧抚遐荒。 帝京篇十首 - 唐代·李世民 秦川雄帝宅,函谷壮皇居。绮殿千寻起,离宫百雉馀。 连薨遥接汉,飞观迥凌虚。云日隐层阙,风烟出绮疏。 岩廊罢机务,崇文聊驻辇。玉匣启龙图,金绳披凤篆。 韦编断仍续,缥帙舒还卷。对此乃淹留,欹案观坟典。 移步出词林,停舆欣武宴。雕弓写明月,骏马疑流电。 惊雁落虚弦,啼猿悲急箭。阅赏诚多美,于兹乃忘倦。 鸣笳临乐馆,眺听欢芳节。急管韵朱弦,清歌凝白雪。 彩凤肃来仪,玄鹤纷成列。